**КОМИ РЕСПУБЛИКАЛӦН ОЛАНПАС**

**2014 во вылӧ Коми Республикаын шоныд энергия (вынйӧр) вылӧ кокньӧдӧм тарифъяс йылысь да «2013 во вылӧ Коми Республикаын шоныд энергия (вынйӧр) вылӧ кокньӧдӧм тарифъяс йылысь» Коми Республикаса Оланпаслӧн 2 статьяӧ вежсьӧм пыртӧм йылысь**

Примитӧма Коми Республикаса

Каналан Сӧветӧн 2013 вося вӧльгым тӧлысь 21 лунӧ

**1 статья.** Урчитны, мый олысьяслӧн да тайӧ Оланпаслӧн 3 статьяын накӧд ӧткодялӧм индӧм вӧдитчысьяс категориялӧн, кодъяс видзӧны шоныд энергиясӧ (вынйӧрсӧ) коммунально-бытӧвӧй коланлун вылӧ сиктса олан пунктъясын либӧ кар кодь посёлокъясын да кодъяс оз вӧдитчыны сыӧн коммерческӧй (уджсикас серти) уджын Коми Республика мутасын, эм шоныд энергия (вынйӧр) серти кокньӧдӧм тариф вылӧ инӧд, кор Коми Республикаса Веськӧдлан котырӧн уполномочитӧм олӧмӧ пӧртысь власьт органӧн (водзӧ – уполномочитӧм орган) вынсьӧдӧм тарифыс татшӧм лыдпасъясысь ыджыдджык:

2014 вося тӧвшӧр тӧлысь 1 лунсянь 2014 вося лӧддза-номъя тӧлысь 30 лунӧдз - 1 Гкал-ысь 2 873,44 шайт СДВ учётӧ босьтӧмӧн;

2014 вося сора тӧлысь 1 лунсянь 2014 вося ӧшым тӧлысь 31 лунӧдз - 1 Гкал-ысь 3 022,87 шайт СДВ учётӧ босьтӧмӧн.

**2 статья.** Урчитны, мый шоныд энергияӧн (вынйӧрӧн) вӧдитчысьяслӧн, сэтшӧм олысьясысь да тайӧ Оланпаслӧн 3 статьяын накӧд ӧткодялӧм индӧм вӧдитчысьяс категорияысь кындзи, кодъяс видзӧны шоныд энергиясӧ (вынйӧрсӧ) сиктса олан пунктъясын да (либӧ) кар кодь посёлокъясын Коми Республика мутасын, эм шоныд энергия (вынйӧр) серти кокньӧдӧм тариф вылӧ инӧд, кор уполномочитӧм органӧн вынсьӧдӧм тарифыс татшӧм лыдпасъясысь ыджыдджык:

2014 вося тӧвшӧр тӧлысь 1 лунсянь 2014 вося лӧддза-номъя тӧлысь 30 лунӧдз - 1 Гкал-ысь 2 435,12 шайт СДВ учётӧ босьттӧг;

2014 вося сора тӧлысь 1 лунсянь 2014 вося ӧшым тӧлысь 31 лунӧдз - 1 Гкал-ысь 2 678,63 шайт СДВ учётӧ босьттӧг.

**2 статья.** Олысьяскӧд ӧткодялӧм вӧдитчысь категорияяс лыдӧ пырӧны:

коммунальнӧй услугаяс олӧмӧ пӧртысьяс (оланiн кутысьяслӧн товариществояс, оланiн стрӧитан, оланiн серти да мукӧд торъя потребительскӧй кооперативъяс либӧ веськӧдлан организацияяс), кӧртымӧ сетысьяс (либӧ наӧн уполномочитӧм йӧз), кодъяс сетӧны гражданалы торъя олан фондысь олан жыръяс: ӧтуволанiнъясын олан жыръяс, маневреннӧй фондысь олан жыръяс, олысьясӧс социальнӧя могмӧдан системаса керкаясын олан жыръяс, мӧдлаӧ овны быть вуджысьясӧс мыйкӧ дыра кежлӧ овмӧдан фондысь, вӧтлӧм воысьясӧн шуӧм йӧзӧс мыйкӧ дыра кежлӧ овмӧдан фондысь олан жыръяс, торъя категория гражданаӧс социальнӧя дорйӧм могысь олан жыръяс, бать-мамтӧм челядьлы да бать-мам дӧзьӧртӧг кольӧм челядьлы, бать-мамтӧм челядь да бать-мам дӧзьӧртӧг кольӧм челядь лыдысь йӧзлы, кодъяс ньӧбӧны шоныд энергия (вынйӧр) олысьяслӧн коммунально-бытӧвӧй коланлун вылӧ олысьясӧн збыльвылас вӧдитчан мында да шоныд энергия мында, мый видзӧма ӧтув вӧдитчанiнъяс вылӧ гражданалӧн коммунально-бытӧвӧй коланлун вылӧ да мыйӧн оз вӧдитчыны коммерческӧй (уджсикас серти) уджын;

гражданалӧн сад вӧдитан, град выв пуктас вӧдитан либӧ дачаяс серти абу коммерческӧй ӧтувъяс – абу коммерческӧй организацияяс, кутшӧмъясӧс граждана лӧсьӧдiсны ас вӧляысь сэтчӧ пырысьяслы сад вӧдитан, град выв пуктас вӧдитан да овмӧс нуӧдан ӧтувъя социально-овмӧсса юалӧмъяс решитӧмын отсӧг сетӧм могысь;

юридическӧй кывкутысьяс сэтшӧм юкӧнын, кор шоныд энергия (вынйӧр) ньӧбӧны мыждӧмаясӧс видзан жыръясын мыждӧмаясӧн вӧдитчӧм вылӧ;

юридическӧй кывкутысьяс да торъя йӧз сэтшӧм юкӧнын, кор шоныд энергия (вынйӧр) ньӧбӧны воинскӧй юкӧнъясбердса олан пунктъясын, оланiнъясын, кутшӧмъяс мынтысьӧны шоныдӧн могмӧдан сёрнитчӧмъяс подув вылын шоныд энергия учётӧ босьтан ӧтувъя прибор серти, коммунально-бытӧвӧй коланлун вылӧ;

прихожана тшӧт весьтӧ видзан енлы эскан организацияяс;

торъя йӧз, кодъяс ньӧбӧны шоныд энергиясӧ (вынйӧрсӧ) асланыс овмӧс стрӧйбаясын вӧдитчӧм вылӧ (кӧбрӧгъяс, сарайяс да овмӧс нуӧдан мукӧд стрӧйбаяс);

гараж стрӧитан да гараж кооперативъяс да граждана, кодъяс кутӧны торйӧн сулалысь гаражъяс, сэтшӧм юкӧнын, кор шоныд энергия (вынйӧр) ньӧбӧны гражданалӧн коммунально-бытӧвӧй коланлун вылӧ да оз вӧдитчыны коммерческӧй (уджсикас серти) уджын.

**4 статья.** Шоныд энергия (вынйӧр) вылӧ кокньӧдӧм тарифӧн вӧдитчӧм понда вошан чӧжӧсысь шоныдӧн могмӧдысь организацияяслы компенсация сетсьӧ 2014 во вылӧ Коми Республикаса республиканскӧй сьӧмкудйын урчитӧм сьӧм тшӧт весьтӧ, ломтас (из шом, мазут) вузалӧм пыр, кутшӧм колӧ вӧдитчысьясӧс шоныдӧн могмӧдӧм вылӧ уполномочитӧм органӧн арталӧм донъяс серти вошан чӧжӧс чинтӧмӧн.

Кор шоныдӧн могмӧдысь организация шоныд энергия вӧчӧм вылӧ оз вӧдитчы мавтас туйын из шомӧн да (либӧ) мазутӧн либӧ уполномочитӧм органӧн арталӧм донъяс серти ломтас (изшом, мазут) вузалӧм дырйи вошан чӧжӧсыс оз вештысь тырвыйӧ, вошан чӧжӧсыс либӧ сылӧн кольӧм пайыс вештыссьӧ компенсацияӧн шоныдӧн могмӧдысь организацияяслӧн тшӧтъяс вылӧ Коми Республикаса республиканскӧй сьӧмкудйысь сьӧм вуджӧдӧмӧн.

**5 статья.** Пыртны «2013 во вылӧ Коми Республикаын шоныд энергия (вынйӧр) вылӧ кокньӧдӧм тарифъяс йылысь» Коми Республикаса Оланпаслӧн 2 статьяӧ (Коми Республикаса канму власьт органъяслӧн индӧд-тшӧктӧмъяс, 2012, 62 №, 1504 ст.) татшӧм вежсьӧм:

содтыны татшӧм абзац:

«Кор 2013 вося ӧшым тӧлысь 1 лун кежлӧ шоныдӧн могмӧдӧм вылӧ колана ломтас (из шом, мазут) абу видзӧма шоныдӧн могмӧдысь организацияясӧн тайӧ статьяса медводдза абзац серти шоныдӧн могмӧдысь организациялӧн вӧдитчысьясӧс шоныд энергияӧн дугдывтӧг могмӧдӧм йылысь ходатайство подув вылын, вошан чӧжӧс вештыссьӧ компенсацияӧн Коми Республикаса республиканскӧй сьӧмкудйысь сьӧм вуджӧдӧмӧн индӧм могъяс вылӧ ломтас (из шом, мазут) ньӧбӧм могысь.».

**6 статья.** Лыддьыны вынтӧмӧн «2013 во вылӧ Коми Республикаын шоныд энергия (вынйӧр) вылӧ кокньӧдӧм тарифъяс йылысь» 2012 во вӧльгым тӧлысь 29 лунся 85-РЗ №-а Коми Республикаса Оланпас (Коми Республикаса канму власьт органъяслӧн индӧд-тшӧктӧмъяс, 2012, 62 №, 1504 ст.).

**7 статья.** Тайӧ Оланпасыс вынсялӧ 2014 вося тӧвшӧр тӧлысь 1 лунсянь, 5 статьяысь кындзи, кутшӧм вынсялӧ тайӧ Оланпас официальнӧя йӧзӧдан лунсянь.

Коми Республикаса Веськӧдлан котырлы примитны нормативнӧй инӧда актъяс, мыйяс могмӧдӧны тайӧ Оланпас збыльмӧдӧмсӧ.

Коми Республикаса Юралысь В. М. Гайзер

Сыктывкар

2013 вося вӧльгым тӧлысь 28 лун

103-РЗ №

Хазова 5563 пас